Diari Oficial de la Generalitat Valenciana


Sumari del DOGV 3898, del 15-12-2000 (2000/10637)

DECRET 174/2000, de 5 de desembre, del Govern Valencià, pel qual s'estableixen els criteris d'adjudicació dels comptes corrents i altres serveis financers de la Generalitat Valenciana.
----------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2000/12/05/174/dof/vci/html**

### Dades del document

Número de DOGV
:   3898

Data del DOGV
:   15-12-2000

Secció del DOGV
:   I. DISPOSICIONS GENERALS

Número del document
:   2000/10682


Data del document
:   05-12-2000

Organisme emissor
:   Conselleria d'Economia, Hisenda i Ocupació

Tipus de document
:   Decret

Anàlisi jurídica

 Descriptors 

:   * hisenda pública
    * contracte administratiu
    * Tresor
    * institució financera
    * legislació

DECRET 174/2000, de 5 de desembre, del Govern Valencià, pel qual s'estableixen els criteris d'adjudicació dels comptes corrents i altres serveis financers de la Generalitat Valenciana. [2000/10118]
  
Des de la publicació del Text Refós de la Llei d'Hisenda Pública de la Generalitat Valenciana s'ha produït un gran desenvolupament tant en els mercats financers com en la tecnologia associada a aquests, el que permet abordar la racionalització de l'ús i gestió dels fons en poder de la Tresoreria de la Generalitat Valenciana, així com la seua optimització, que permetrà una reducció dels costos financers.
  
En aquest sentit, la implantació d'un nou sistema de gestió de Tresoreria permet conéixer, en temps real, la situació dels fons públics i la gestió immediata d'aquests. D'altra banda, al mateix temps que els mercats, els instruments financers han experimentat un notable desenvolupament i perfeccionament. Finalment, la Generalitat Valenciana i en especial la seua Tresoreria s'ha dotat d'uns mitjans tècnics altament qualificats que li permeten escometre, amb garantia d'èxit, la gestió centralitzada dels recursos financers públics. Tot això aconsella actualitzar el marc normatiu que regula l'actuació de la Generalitat Valenciana en aquest àmbit, mitjançant la derogació del Decret 63/1990, de 9 d'abril, del Govern Valencià, i l'Ordre de 2 de maig de 1990, de la Conselleria d'Economia i Hisenda, per la qual es desplega.
  
Per tot això, d'acord amb el que disposen els articles 48 i següents de l'Estatut d'Autonomia de la Comunitat Valenciana i 78 i concordants del Text rRefós de la Llei d'Hisenda Pública de la Generalitat Valenciana, a proposta del conseller d'Economia, Hisenda i Ocupació, conforme amb el Consell Jurídic Consultiu de la Comunitat Valenciana, y previa deliberació del Govern Valencià, en la reunió del dia 5 de desembre de 2000,
  
DECRETE
  
Article 1
  
1. La gestió dels recursos financers de la Generalitat Valenciana es realitzarà per la Tresoreria a través d'aquelles entitats financeres que resulten adjudicatàries en els concursos de comptes i altres serveis financers que periòdicament s'efectuen, tenint en compte criteris d'eficiència en la gestió, estabilitat en el finançament a curt termini i minimització de costos. Aquests criteris seran objecte de desplegament en els plecs de bases que amb aquesta finalitat aprove el conseller d'Economia, Hisenda i Ocupació.
  
2. Els plecs de bases establiran la tipologia i el funcionament dels comptes on s'hauran de dipositar els fons públics i els altres serveis bancaris i financers que resulten oportuns per a una gestió ordenada d'aquests fons públics, d'acord amb les pràctiques habituals en els mercats.
  
3. A més dels comptes oberts com a conseqüència de les adjudicacions esmentades, podran haver-ne d'altres l'obertura dels quals siga exigible per raons legals, reglamentàries o en virtut de convenis amb altres administracions o ens.
  
Article 2
  
Els comptes oberts per la Generalitat Valenciana estaran subjectes al que estipulen les parts, d'acord amb el que estableix el plec de condicions i en l'oferta que va servir de base a l'adjudicació dels comptes esmentats.
  
Article 3
  
Els excedents així com els dèficits de Tresoreria que es produïsquen, la seua col·locació o cobertura seran operacions la gestió dels quals efectuarà la Tresoreria i el seu funcionament serà determinat per la Conselleria d'Economia, Hisenda i Ocupació, mitjançant acords o convenis amb les entitats financeres.
  
Article 4
  
La condició d'entitat col·laboradora en la gestió de recaptació de tributs la tindran les entitats adjudicatàries dels concursos de comptes a què fa referència el present decret, així com altres entitats distintes que resulten autoritzades per a aquest fi per la Conselleria d'Economia, Hisenda i Ocupació. La prestació del servei de recaptació serà objecte de normativa pròpia que establirà el procediment per a l'autorització.
  
Article 5
  
El compte del Servei del Deute recaurà entre les entitats adjudicatàries dels concursos de comptes a què fa referència el present decret.
  
DISPOSICIÓ DEROGATÒRIA
  
Queden derogades les disposicions d'igual o inferior rang en allò que s'opose al que preceptua aquest decret i en especial:
  
- Decret 63/1990, de 9 d'abril, del Govern Valencià, pel qual es regula l'adjudicació de comptes corrents operatius i col·locació d'excedents de Tresoreria.
  
- Ordre de 2 de maig de 1990, de la Conselleria d'Economia i Hisenda, per la qual es desplega el Decret 63/1990, de 9 d'abril, del Govern Valencià, sobre adjudicació de comptes corrents operatius i col·locació d'excedents de Tresoreria.
  
DISPOSICIONS FINALS
  
Primera
  
S'autoritza el conseller d'Economia, Hisenda i Ocupació per a dictar les disposicions oportunes per al desplegament d'aquest decret.
  
Segona
  
El present decret entrarà en vigor el mateix dia de la publicació en el Diari Oficial de la Generalitat Valenciana.
  
Valencia, 5 de desembre de 2000
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Economia, Hisenda i Ocupació,
  
VICENTE RAMBLA MOMPLET


Còpia Permalink ELI